Regeringen har længe måtte høre på kritik for deres måde at navigere igennem coronakrisen på danske mikfarme. Hele forløbet kulminerede foreløbigt med fødevareminister Mogens Jensens afgang i sidste uge, mens der i løbet af weekenden har været store traktordemonstrationer i København og Aarhus mod regeringens håndtering af nedlukningen af minkerhvervet. Men søndag meddelte statminister Mette Frederiksen på Facebook, at hun vil besøge en minkfarm, et landbrug og lægge turen forbi Nordjylland i den næste uge. Læs Mette Frederiksens Facebookopslag ved at trykke på billedet her: Vi har i dag på TV2 Nord forsøgt at få bekræftet, om Mette Frederiksen planlægger en tur til Nordjylland, men Statsministeriet har ikke vendt tilbage på vores henvendelser, og derfor ved vi heller ikke om den minkfarm og det landbrug, hun påtænker at besøge, ligger i Nordjylland. Minkavlere søger svar En af de minkavlere, der har set sit livsværk blive lukket ned på meget kort tid, er Erik Westergaard fra Gjøl. Han drev en minkfarm, der nu står med tomme bure efter regeringens ordre om at alle mink i Danmark skulle aflives. Og han ser frem til, at Mette Frederiksen skal på besøg på en minkfarm. Det må gerne blive hans. - Hun skal være hjertens velkommen, siger minkavleren fra Gjøl. Skal et 'toptunet' erhverv genrejses? Erik Westergaard har tidligere udtalt sig til TV2 Nord, og han forstår godt, at folkesundheden kommer i første række. Men avleren har både to brødre og en søn, der også drev minkfarme, og derfor har nedlukningen af hele erhvervet fået store konsekvenser for vendelboen. - Vi har et erhverv, der er super toptunet, der er professionelt, og vi har dyrevelfærden i orden. Derudover er vores organisation i orden,  og vi har tilpasset os samfundet. Vi aftager affald fra de forskellige filetfabrikker og slagterier, og vores affald bliver brugt til biodiesel. Og så har vi en god indkomst til hele landet, siger Erik Westergaard. Derfor har han også mange spørgsmål, han gerne vil have svar på. - Da det er sket, som det er sket, er vi klar til at få en dialog om fremtiden. Kan minkerhvervet genrejses? Vil vi genrejse det? Eller skal det hele bare i mølpose? Selvom Erik Westergaard ikke har mink på farmen længere, føler han sig stadig som minkavler. - Jeg er minkavler til den dag, jeg går i graven.

Opsummering:
Efter hård kritik af regeringens håndtering af coronavirus på minkfarme meddeler statsministeren nu, at hun vil besøge Nordjylland og en minkfarm.